Det har været nogle tumultagtige dage for Dansk Folkepartis lokalbestyrelse i Hjørring Kommune. I sidste uge gik bestyrelsen i opløsning, da fire ud af fem medlemmer meldte sig ud i protest mod partiets formand Morten Messerschmidt - og dels i protest mod, at Erik Høgh-Sørensen, der også hidtil har været kredsens folketingskandidat, nu af hovedbestyrelsen er blevet nægtet at fortsætte som folketingskandidat. Erik Høgh-Sørensen blev så sent mandag aften ekskluderet af partiet og fortsætter som løsgænger i byrådet i Hjørring. Bestyrelsen i Hjørring valgte tirsdag aften Lone Hyldig som ny formand lokalbestyrelsen i Hjørring Kommune. Se interview med den nye formand for DF i Hjørring Kommune Lone Hyldig: Samtidig har tre kandidater meldt sig på banen for at være Dansk Folkepartis folketingskandidat i Hjørringkredsen. Det drejer sig om Pia Adelsten, Jamie Voldby og Danny Rosenkilde Nielsen. Det er så op til generalforsamlingen at vælge en af de tre som ny folketingskandidat efter Erik Høgh-Sørensen. Ny lokalformand vil se fremad Lone Hyldig er glad for, at hun er valgt som ny formand for Dansk Folkeparti i Hjørring Kommune. Hun har tidligere siddet syv år som formand for lokalbestyrelsen men har på grund af sygdom holdt et års pause. - Jeg har altid gået meget op i politik og synes, at det er spændende. Jeg kan godt lide miljøet og komme ud og snakke med en masse mennesker, siger Lone Hyldig. Efter den seneste tids uro i den lokale partiforening mener den nye formand, at det er tid til at se fremad. - Vi vil ikke snakke så meget om Erik Høgh-Sørensen. Han har også brug for fred og ro – så det er sådan set det, vi kan sige, siger Lone Hyldig. Vil invitere Morten Messerschmidt til Hjørring Hun har planer om at invitere partiformand Morten Messerschmidt til Hjørring, så de lokale medlemmer kan få hilst ordentligt på ham. - Det er vigtigt, at vi har et godt forhold til vores formand. Han er nyvalgt, og han har også brug for vores opbakning, siger Lone Hyldig. Hun vil dog lige vende ideen med bestyrelsen for at sikre, at de også synes, at det vil være en god ide med sådan et arrangement.

Referat:
Dansk Folkeparti i Hjørring Kommune skal tirsdag aften vælge ny folketingskandidat efter Erik Høgh-Sørensen, der er smidt ud af partiet. Lone Hyldig er valgt som ny formand for den lokale bestyrelse.